1. Din is-sena, fuq livell ta' Unjoni Ewropea kellna u ser ikollna erba' appuntamenti li jiddeterminaw dak li sejjer jiġri fiż-żona tagħna. Żewġ presidenzi interessanti meħuda wara xulxin ta' żewġ pajjiżi li jġibu magħhom esperjenzi differenti: l-ewwel, dik Ċeka u t-tieni, dik Svediża. Waħda waslet biex tingħalaq u l-oħra trid tibda. Waħda ta' Membru ġdid, l-oħra ta' wieħed anzjan, biss it-tnejn determinati minn viżjoni ta' pajjiżi "żgħar" u li jħarsu iktar lejn il-parti ta' fuq tal-Ewropa. 2. It-tieni, mewġa ta' fatturi li jibdlu u jsawwru l-kors futur huma marbuta ma', l-ewwel, dik li kienet l-elezzjoni għall-Parlament Ewropew il-ġdid, u t-tieni, l-għażla li lejn l-aħħar tas-sena tikkonkludi ruħha fil-Kummissjoni Ewropea ġdida. Dawn il-kurrenti politiċi ser ikunu determinanti f'kemm ser jirnexxilna naffrontaw b'kuraġġ il-problemi li l-popli tas-27 Membru qed jaraw ma' wiċċhom. Dan naturalment jitlaq mill-prinċipju ta' kemm l-istituzzjonijiet ser jiġu mċaqilqa mill-Kummissjoni u mill-mexxejja varji fl-Unjoni sabiex jitilqu minn dil-bażi lejn programm ta' ħidma aħjar milli kellna. 3. Jekk l-affarijiet jibqgħu għaddejjin kif inhuma ser naslu f'elezzjonijiet għall-Parlament Ewropew fejn (forsi bl-eċċezzjoni ta' pajjiżna) jkun hemm abbandun tal-eżerċizzju tad-dritt tal-vot. Meta tikkunsidra li 27% marru jivvutaw fil-Polonja, jew 19% fl-Islovakkja, jew 40% fi Franza, wieħed jifhem li għandha tkun prijorità għall-ħames snin li ġejjin li l-politika tal-Istituzzjonijiet tkun iktar parteċipattiva, diretta u trasparenti. Il-Parlament, il-Kummissjoni u l-Kunsilli tal-Ministri qegħdin hemm biex iwieġbu għar-realtà li l-ekonomija u l-ħajja soċjali waslet biex tagħti lill-komunitajiet Ewropej tagħna. 4. Il-fattur tal-persuni li, għalkemm għandhom id-dritt li jieħdu sehem jibqgħu ma jmorrux jivvutaw, trid tiġi ndirizzata bi programm mhux biss ta' informazzjoni imma ta' riċerka għal dak li jridu huma mill-Unjoni Ewropea. Ovvjament ir-riżultati elettorali wera li l-partiti li huma miġbura taħt il-Partit Popolari Ewropew baqgħu jżommu l-maġġoranza, mentri l-partiti Soċjalisti naqqsu għall-partiti oħra. Dan ifisser li l-267 membru fil-PPE fil-konfront tal-159 tal-PES għandhom fuq daharhom responsabbiltà iktar minn ta' oħrajn sabiex wieħed iċaqlaq 'il quddiem din l-aġenda, għax huwa minnu li din il-kollaborazzjoni trid tibqa' u tiġi sostnuta. 5. L-għażla prospettata tal-President tal-Kummissjoni Josè Manuel Barroso fiha ħafna sens. Ma hemmx dubju li l-perjodu tiegħu kien mimli deċiżjonijiet xejn faċli u kellu, f'ħafna mumenti, jintervjeni direttament sabiex jiġu sblukkati problemi li deher li ma kienx hemm possibilità ta' soluzzjoni. Ovvjament ser ikun irnexxielu jikkrea pass ġdid fl-Unjoni Ewropea proprju f'mument bħal dan, fejn l-ekonomija marret lura għal ħafna pajjiżi fl-Unjoni u fejn hemm diffikultajiet sabiex wieħed iżomm il-Kummissjoni fuq quddiem tal-"leadership" mondjali. Biss l-Ewropea tas-27 għandha bżonn perjodu ieħor ta' stabilità fejn ma għandhiex il-kumplikazzjoni "naturali" ta' min jilħaq ġdid. Iż-żmien jitlob deċiżjoni bħal din. 6. Dan għax huwa ġà magħruf li numru ta' Kummissarji ser jinbidlu billi ħafna pajjiżi għażlu li jibdlu lil min ser jibgħatu. Għalhekk huwa għaqli iktar mis-soltu li Barroso jżomm it-tmun sabiex tinżamm il-linja ta' stabilità li f'dan il-mument hija ferm iktar importanti minn oħrajn. Il-prijorità ta' din id-deċiżjoni tikber iktar u iktar meta tikkunsidra li għandek il-probabilità li t-Trattat ta' Lisbona jiġi finalment approvat u dak ser jerġa' jibdel ix-xenarju. Ma hemmx dubju li dawn huma appuntamenti verament importanti għalina wkoll. Fuq l-għażliet tal-persuni li ser jokkupaw is-siġġu għall-ħames snin li ġejjin u fuq l-aġenda li huma ser iressqu 'l quddiem aħna llum niddependu wkoll. 7. Hemm ħafna punti li jridu jiġu indirizzati tul il-Presidenza Svediża. Hemm bżonn riflessjoni interna ta' x'qed iwassal għal parti sew mill-elettorat biex ma jivvutax u għala n-numru li vvutaw marru għall-partiti fuq il-lemin estrem. L-Ewropa hija dik li hi llum proprju għax inbniet fuq il-parteċipazzjoni qawwija tal-poplu u l-illegalità ta' partiti Nażisti u Faxxisti. Hemm verament bżonn ta' iktar ħidma hawn għax id-demokrazija tikber meta ma jkunx hemm aġir anti-demokratiku. Partiti fuq il-lemin estrem huma elementi ta' anti-demokrazija li jridu jiġu konfrontati billi l-poplu jifhem li m'humiex is-soluzzjoni tal-problemi. 8. Għalhekk il-mandat il-ġdid tal-Unjoni Ewropea għandu jkun dan. Issudar tad-demokrazija billi wieħed jerġa' jmur lura u jġib iktar parteċipazzjoni mill-poplu f'kemm jista' jkun livelli. Il-ħidma tagħna fl-Unjoni Ewropea trid tkun diretta fuq dik il-linja. Hemm nistgħu naraw politika iktar ta' ġid: waħda li tħares il-bilanċ bejn l-istabilità u l-enerġija li l-Kummissjoni trid tagħmel u fl-istess ħin tkun waħda li tassigura l-issudar tal-ġustizzja soċjali. Ħames snin oħra naraw jekk dan irnexxilniex nagħmluh. Naraw kemm aħna difensuri tal-poplu biex dawn l-istituzzjonijiet iwieġbu għas-sejħiet tagħhom. Dan l-artiklu deher fil-ġurnal Illum tal-21 ta' Ġunju 2009.
Il-mandat il-ġdid